የኢትዮጵያን ብሄራዊ መዝሙር የደረሱትና ያቀናበሩት ሰለሞን ሉሉ ዓረፉ
የኢትዮጵያን ብሄራዊ መዝሙር የደረሱት እና ያቀናበሩት የሙዚቃ ሰው አቶ ሰለሞን ሉሉ  ዓረፉ ።በአሁኑ ወቅት በስራ ላይ ያለውን ብሄራዊ መዝሙር ለማዘጋጀት የነበረውን ውድድር በማሸነፍ መዝሙሩን ደርሰው እና አቀናብረው የቀረፁት አቶ ሰለሞን ነሐሴ 21/2009 ዓም ያረፉት በ70 ዓመታቸው ነው።የቀብር ስነ ስርዓታቸውም በመንበረ ፀባኦት ቅድስት ስላሴ ካቴድራል ከቀኑ 8 ሰዓት ላይ ቤተሰቦቻቸው፣ የመንግስት የስራ ኃላፊዎች እና ወዳጆቻቸው በተገኙበት ተፈጽሟል ።አቶ ሰለሞን ሉሉ የያሬድ የሙዚቃ ትምህርት ቤትን በዳይሬክተርነት የመሩ ሲሆን፤ ትምህርት ቤቱን የሙዚቃ ታሪክ፣ የሜጀር እና የማይነር ኢንስትሩመንት መምህር በመሆንም አገልግለዋል።በሙዚቃ ትምህርት የሁለተኛ ድግሪያቸውን በቡልጋሪያ የተከታተሉት አቶ ሰለሞን፤ በሙዚቃ ላይ ጥልቅ እውቀት ያላቸው ባለሙያ እንደነበሩ በኢትዮጵያ ብሄራዊ ትያትር የቫራይቲ አርኬስትራ ኃላፊ እና ሙዚቀኛ ዳምጠው አሰፋ ገልጸዋል ።አቶ ሰለሞን ብዙ ባለሙያዎችን በማፍራት የማይረሳ ስራ ሰርተዋል ያሉት ሙዚቀኛ ዳምጠው፤ በአጠቃላይ በኢትዮጵያ ሙዚቃ ላይ ከፍተኛ አሻራ ያሳረፉ ሰው ናቸው ሲሉ ነው የገለጿቸው -(ኤፍ ቢ ሲ) ። 